Diari Oficial de la Generalitat Valenciana


Sumari del DOGV 3000, del 27-05-1997 (1997/7807)

ORDRE de 16 de maig 1997, de la Conselleria d'Agricultura, Pesca i Alimentació, per la qual es desplega el Decret 35/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, modificat pel Decret 149/1997, de 8 d'abril, del Govern Valencià.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/05/16/(1)/dof/vci/html**

### Dades del document

Número de DOGV
:   3000

Data del DOGV
:   27-05-1997

Secció del DOGV
:   DISPOSICIONS GENERALS

Número del document
:   1997/7807


Data del document
:   16-05-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 16 de maig 1997, de la Conselleria d'Agricultura, Pesca i Alimentació, per la qual es desplega el Decret 35/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, modificat pel Decret 149/1997, de 8 d'abril, del Govern Valencià.
  
Aprovat el Reglament Orgànic i Funcional de la Conselleria d'Agricultura, Pesca i Alimentació, que inclou en la seua estructura el nivell directiu d'aquesta, el de la Secretaria General Administrativa i les unitats amb rang d'àrea, cal el desplegament d'aquests òrgans fins el nivell de cap de servei.
  
Per això, fent ús de les facultats que m'atribueix el Decret 35/1997, de 26 de febrer, del Govern Valencià, i els articles 35.e i 71 de la Llei 5/1983, de 30 de desembre, de Govern Valencià,
  
  
  
ORDENE
  
  
Article 1. La consellera
  
Depenen directament de la consellera:
  
- El Gabinet de la consellera, com a òrgan de suport directe i assistència immediata.
  
- L'Institut de Qualitat Agroalimentària de la Comunitat Valenciana, amb rang d'àrea, del qual dependran els serveis següents:
  
  
El Servei de Promoció a la Qualitat, al qual correspon millorar i promocionar la qualitat dels productes agraris i agroalimentaris, tant industrials com artesanals, les denominacions d'origen específiques i altres figures de qualitat alimentàries, i la gestió d'auxilis econòmics d'àmbit autonòmic, estatal i comunitari corresponents a aquesta.
  
El Servei de Control de Qualitat, al qual corresponen les funcions de supervisió de les mesures preses per les indústries i els organismes en matèria d'implantació i gestió de qualitat, i també la inspecció i verificació de la qualitat dels productes agroalimentaris i dels mitjans de producció agraris en els diferents àmbits i sectors.
  
  
  
Article 2. Secretaria General
  
Integren la Secretaria General les unitats següents:
  
La Secretaria General Administrativa
  
El Servei Jurídic
  
El Servei d'Inspecció Interna de l'Organisme Pagador
  
El Servei de Promoció Comarcal
  
El Servei d'Estudis Agraris i Comunitaris
  
Depenen de la Secretaria General Administrativa els serveis següents:
  
- Servei de Gestió Administrativa, al qual correspon l'estudi i les propostes en matèria de personal pròpies de la Conselleria; estudiar, preparar i formalitzar els expedients de contractació administrativa d'obres, serveis i subministraments; l'arxiu, el registre i la custòdia de documents; i realitzar les actuacions referents a l'adquisició i arrendament de béns immobles. Li correspon, així mateix, la gestió dels assumptes generals de la Conselleria, com ara el règim interior, el parc mòbil, l'inventari i el manteniment de les instal·lacions, i també la tramitació administrativa general.
  
  
- Servei de Gestió Econòmica i Pressupostària, al qual correspon l'elaboració de l'avantprojecte de pressupostos de la Conselleria, les propostes i tramitacions d'ingressos, el seguiment i control sobre aquests, les propostes de pagaments, moviment de fons i provisió de comptes, i l'estudi i proposta de control dels pressupostos i dels programes d'inversions. Li correspon, així mateix, participar en les propostes que tinguen per finalitat l'obtenció de fons externs a la Generalitat Valenciana, coordinar l'elaboració i efectuar la tramitació i el seguiment de les actuacions finançades per fons de la Unió Europea, i la notificació d'ajudes públiques.
  
  
En l'àmbit exclusiu de normativa comunitària, correspondrà al Servei de Gestió Econòmica i Pressupostària portar la comptabilitat dels pagaments de les despeses corresponents a la política agrícola comuna, en els termes previstos en l'article 4 del Decret 178/1996, de 2 d'octubre, del Govern Valencià.
  
- Servei de Supervisió de Projectes, al qual correspon examinar els avantprojectes i projectes d'obres, i les modificacions d'aquests, inclosa la comprovació aritmètica; recaptar els aclariments, les ampliacions de dades, els estudis o les rectificacions que creguen oportuns, i exigir la subsanació dels defectes observats o subsanar-los ell mateix; la vigilància del compliment de les normes reguladores en la matèria i, en particular, les d'ordenació, regulació i coordinació dels criteris tècnics i, en general, totes les funcions que li atribuïsca la legislació de contractes de les administracions públiques.
  
  
- Servei d'Informàtica, Organització i Tècniques de Gestió, al qual correspon cuidar de l'harmonització del material i la documentació informàtica utilitzats per la Conselleria, coordinar i impulsar les accions realitzades en la matèria, assessorar les diverses unitats i desenvolupar els criteris per a l'adquisició i la utilització de béns i serveis informàtics, alhora que garanteix una adequada compatibilitat d'aquests. També li correspon el perfeccionament tècnic del personal de la Conselleria. Així mateix, tindrà a càrrec seu l'ordenació, la coordinació, la supervisió i el control de l'esquema organitzatiu de la Conselleria, el control del rendiment i bon funcionament dels serveis i del personal adscrit a aquesta, i la simplificació i normalització dels seus procediments administratius. Li correspondrà la coordinació i l'elaboració de la memòria de la Conselleria.
  
Depenen directament del secretari general els serveis següents:
  
  
- Servei Jurídic, al qual correspon informar sobre les disposicions de caràcter general, els convenis i les circulars que emanen dels diversos òrgans directius de la Conselleria i, si s'escau, elaborar-los, i també emetre qualsevol informe i dictamen jurídic a sol·licitud del conseller o d'altres òrgans de la Conselleria. També li correspon informar sobre els recursos que s'interposen davant el conseller o altres òrgans i, si s'escau, elaborar les propostes de resolució; l'ordenació de la documentació jurídica i el seguiment de la legislació estatal i d'altres comunitats autònomes; i les altres actuacions que, per imperatiu legal, estiguen imposades en els procediments establits en la legislació aplicable a les matèries d'agricultura, pesca i alimentació.
  
- Servei d'Inspecció Interna de l'Organisme Pagador, al qual correspon verificar els procediments adoptats en les funcions d'organisme pagador i l'adequació d'aquests a la normativa comunitària, i també verificar la comptabilitat derivada d'aquestes funcions, tot això d'acord amb el que es disposa en el Reglament (CE) 1663/1995, de la Comissió, de 7 de juliol de 1995.
  
- Servei de Promoció Comarcal, al qual correspon establir els programes de treball de les oficines comarcals de la Conselleria, la coordinació i el seguiment de les seues activitats i dels resultats obtinguts; organitzar i supervisar la relació informativa amb els ciutadans; facilitar a les oficines comarcals les informacions necessàries per a divulgar-les entre els administrats; coordinar i organitzar les activitats formatives del personal destinat en les oficines comarcals; avaluar les necessitats de mitjans personals i materials per a l'exercici de les seues activitats i portar a terme les gestions necessàries per a dotar-les.
  
- Servei d'Estudis Agraris i Comunitaris, al qual correspon recopilar, analitzar i proporcionar als òrgans directius la informació socioeconòmica adequada per a la política agrària; organitzar l'estadística agrària valenciana, tant per a ús propi com en compliment dels acords amb altres institucions; el seguiment, la recopilació i la coordinació de la informació relativa a la PAC; organitzar i custodiar els fons bibliogràfics a fi de mantenir un centre de documentació sobre agricultura, pesca i alimentació, i realitzar les actuacions necessàries per al millor coneixement del sector agrari valencià.
  
  
Article 3. Direcció General d'Investigació, Desenvolupament Tecnològic i Sanitat Vegetal
  
S'estructura en les unitats següents:
  
- L'Àrea de Protecció dels Cultius, de la qual dependran els serveis de Sanitat Vegetal i Certificació Vegetal.
  
Al Servei de Sanitat Vegetal li correspon la detecció de plagues i malalties dels cultius i l'estudi de noves estratègies de prevenció dels danys que causen sobre les collites; l'experimentació i el desenvolupament de mètodes de defensa fitosanitària, inclosa la planificació de la lluita biològica, dirigida i integrada; la proposta de normativa per a l'ús correcte dels plaguicides; l'establiment de plans de vigilància de residus de productes fitosanitaris; el foment de l'agricultura compatible amb el medi ambient i la gestió del Registre d'Establiments i Serveis de Plaguicides.
  
  
Al Servei de Certificació Vegetal li correspon l'ordenació de producció de material vegetal de reproducció i flor tallada, inclòs el control, certificació i inspecció del procés comercial; els assaigs de valor agronòmic en el material vegetal de reproducció; l'expedició dels passaports fitosanitaris i la gestió del Registre Oficial de Productors, Comerciants i Importadors de Vegetals, com també les funcions derivades dels registres de Productors de Plantes de Viver, de Comerciants de Llavors i Plantes de Viver i de Productors de Flor Tallada.
  
- Servei de Desenvolupament Tecnològic, al qual correspon l'experimentació i l'adaptació de les innovacions en les tècniques de producció agropecuària; la introducció i l'assaig de nous materials vegetals i la detecció i resolució dels problemes que afecten els cultius, com també el suport a les investigacions sobre aquests. També seran funcions d'aquest servei la transferència de tecnologia agrària als sectors productius; l'assessorament i l'assistència tècnica als agricultors i ramaders; la divulgació de la informació sobre els avanços tecnològics i la formació professional agrària a través de l'organització de cursos, conferències i demostracions.
  
  
- Servei d'Anàlisi Agroalimentària, al qual correspon la realització de les valoracions analítiques relacionades amb els mitjans de producció agrària, com ara aigües, sòls, materials vegetals, fertilitzants, plaguicides, etc.; les anàlisis per a la determinació dels nivells de contaminació pels productes d'ús agrícola dels recursos mediambientals; la verificació de la qualitat dels productes agroalimentaris, com també la detecció d'additius o residus de productes fitosanitaris prohibits, perillosos o contaminants que puguen haver-hi; el registre i l'autorització dels laboratoris privats dedicats a aquestes matèries, i l'expedició de certificats oficials d'anàlisis.
  
  
- Servei de Viticultura i Enologia, al qual correspon l'experimentació en viticultura, desenvolupament de tecnologies d'elaboració del vi, les transferències de tecnologia, i l'assistència tècnica i formació professional en viticultura i enologia realitzades en l'Estació de Viticultura i Enologia situada a Requena.
  
- Servei de Tecnologia del Reg, al qual correspon la realització d'assajos i experiències en matèria d'aplicació de nous sistemes de reg, el suport a les investigacions en matèria d'utilització d'aigües per a ús agrícola, la coordinació de les actuacions en matèria de transferència de tecnologia, l'assessorament tècnic, la difusió de la informació i la formació professional en matèria de regadiu. Així mateix, li correspondrà la recopilació i la sistematització d'informació i documentació en matèries relacionades amb l'aigua i el reg i la realització d'estudis específics sobre les tecnologies utilitzades en el regadiu.
  
  
Article 4. Direcció General de Desenvolupament Rural i Producció Agrària
  
S'estructura en les unitats següents:
  
- Àrea de Produccions i Mercats Agrícoles, de la qual dependran el Servei de Producció Vegetal i el Servei de Mercats Agraris.
  
  
Al Servei de Producció Vegetal li correspon la programació i l'execució de les activitats tècniques derivades de l'ordenació i millora de les produccions agrícoles en el marc de la normativa comunitària, incloses les mesures de reestructuració i reconversió de cultius; les referents als mitjans de producció; la introducció d'innovacions i l'avaluació de noves tècniques; les organitzacions de productors agraris; la cobertura davant els danys climatològics a través del foment de la contractació d'assegurances agràries; la valoració i la instrumentació d'ajudes econòmiques en cas de catàstrofes meteorològiques i l'exercici de les funcions administratives en relació amb els registres de cultius i plantacions.
  
  
Al Servei de Mercats Agraris li correspon el desenvolupament i l'aplicació de les normes sobre ajudes relacionades amb intervencions, i l'execució i seguiment de les mesures nacionals o procedents de la Unió Europea d'intervenció en els mercats agraris i pesquers, com també la gestió dels recursos financers per a l'exercici d'aquestes mesures. Així mateix, li correspon el control qualitatiu i analític de les operacions en què intervinga, i qualsevol altra que, en matèria de proveïment i intervenció de productes agraris corresponga a la Conselleria d'Agricultura.
  
- Servei de Producció i Sanitat Animal, al qual correspon la programació de les activitats tècniques derivades de l'ordenació i millora de les produccions ramaderes, inclosa la racionalització de l'ús dels recursos i sistemes utilitzats en l'activitat pecuària; nuclis zoològics, animalaris i activitats relacionades amb la producció animal i els animals de companyia, centres aqüícoles i indústries d'eliminació de cadàvers. Així mateix, competiran a aquest servei les actuacions en matèria de sanitat animal, inclosa l'analítica, el disseny i l'execució de campanyes per a la prevenció, control i eradicació de malalties; la vigilància sanitària de les explotacions; els medicaments veterinaris i el benestar social.
  
- Servei de Desenvolupament Rural, al qual correspondrà la gestió dels programes de desenvolupament rural: (iniciatives comunitàries LEADER II i el programa operatiu de diversificació econòmica), de repoblació de terres agràries, de foment de mètodes de producció agrària compatible amb la protecció i conservació del medi ambient i els espais naturals, i la realització d'actuacions en zones desafavorides i de muntanya.
  
  
Article 5. Direcció General de Regadius i Estructures Agràries
  
S'estructura en els serveis següents:
  
- Servei de Projecció i Direcció d'Obres, al qual correspon el desenvolupament i la gestió dels diferents plans d'obres que executarà la direcció general; la redacció d'instruccions tècniques que garantiran l'adequada projecció i direcció de les obres esmentades; el control del seu compliment, el seguiment de l'execució i la recepció, liquidació i proposta de lliurament d'aquestes.
  
  
- Servei d'Infraestructures i Recursos Hidràulics, al qual correspon el desenvolupament i l'aplicació de les actuacions de la Conselleria en matèria de regadius i la racionalització de l'ús de l'aigua de reg, com també la participació en òrgans de cooperació hidràulica. Així mateix, li correspondran les actuacions en matèria de concentració parcel·lària, arrendaments rústics i històrics i la tramitació d'altres actuacions que es deriven de l'execució de la legislació de reforma i desenvolupament agrari.
  
- Servei de Millora d'Estructures Agràries, al qual correspon la instrumentalització i gestió d'ajudes en matèria de política d'estructures i de modernització de les explotacions.
  
  
Article 6. Direcció General d'Indústria, Cooperativisme, Pesca i Relacions Agràries
  
S'estructura en els serveis següents:
  
- Servei d'Indústries Agroalimentàries, al qual correspon l'aplicació de les mesures relacionades amb l'organització, el foment i la millora de les indústries agroalimentàries; les accions derivades de polítiques sectorials i l'ordenació i el funcionament del Registre d'Indústries Agroalimentàries.
  
- Servei de Cooperativisme Agrari Valencià, que exercirà les funcions següents: promoure fórmules associatives agràries en els processos de producció, comercialització i crèdit agrari; realitzar i estimular la investigació i els estudis econòmics i agraris d'interès per a les cooperatives agràries, l'educació cooperativa d'interès específic del sector agrari, amb la instrumentació de les mesures conduents a la millor formació cooperativa dels agricultors i ramaders; prestar col·laboració tècnica a les societats cooperatives i altres societats similars en els aspectes específics relacionats amb la seua activitat; servir d'òrgan difusor, canalitzador i consultor dels programes d'actuació de la Generalitat Valenciana, en matèria de política agrària, que afecten el moviment cooperatiu agrari de la Comunitat Valenciana i, en general, totes les accions que tendisquen a impulsar i potenciar l'organització cooperativa agrària de la Comunitat Valenciana.
  
- Servei de Pesca Marítima, al qual corresponen les actuacions relacionades amb la pesca marítima en aigües interiors, el marisqueig i l'aqüicultura, l'ordenació del sector pesquer i la protecció de la pesca i del medi marí, inclosos els estudis i l'experimentació en aquestes matèries. Així mateix, li correspondran les relacions amb les confraries de pescadors i les funcions relatives a la formació i l'ensenyament nàutic i pesquer.
  
L'Institut Politècnic Maritimopesquer de la Mediterrània, els òrgans de govern del qual es regeixen pel Decret 100/1990, de 25 de juny, del Govern Valencià, s'adscriurà a la Conselleria d'Agricultura, Pesca i Alimentació a través d'aquest servei.
  
- Servei de Relacions Agràries, que exercirà les funcions en matèria de relacions amb les cambres agràries i altres ens i òrgans públics en matèria agrària en l'àmbit territorial amb les organitzacions professionals agràries; exercirà, alhora, les funcions en matèria de qualificació, registre i assistència a les societats agràries de transformació, i tindrà a càrrec seu la missió de portar i custodiar el Registre de Societats Agràries de Transformació de la Comunitat Valenciana.
  
  
Article 7. Serveis Territorials
  
En cada un dels serveis territorials, sota la dependència del director territorial, hi haurà un secretari territorial que exercirà les funcions que se li atribuïsquen o deleguen.
  
En cas d'absència, vacant o malaltia del director territorial, el secretari territorial el substituirà en les seues funcions.
  
  
DISPOSICIÓ FINAL
  
  
Aquesta ordre vigeix des del mateix dia de la publicació en el Diari Oficial de la Generalitat Valenciana.
  
  
València, 16 de maig de 1997
  
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ


Còpia Permalink ELI